ทองคำร่วง 10.5 ดอลลาร์
สัญญาทองคำตลาดนิวยอร์กปิดร่วงลงกว่า 10 ดอลลาร์จากแรงขายทำกำไร
2 ธ.ค. 2554

สัญญาทองคำตลาดนิวยอร์กปิดร่วงลงกว่า 10 ดอลลาร์จากแรงขายทำกำไร
สัญญาทองคำตลาด COMEX (Commodity Exchange) ส่งมอบเดือนก.พ.ร่วงลง 10.5 ดอลลาร์ หรือ 0.6% ปิดที่ 1,739.8 ดอลลาร์/ออนซ์ หลังจากเคลื่อนตัวในช่วง 1752.0 - 1738.8 ดอลลาร์
นักลงทุนเข้ามาเทขายทำกำไรหลังจากสัญญาทองคำทะยานขึ้นอย่างแข็งแกร่งในช่วง 3 วันทำการที่ผ่านมา ซึ่งส่วนหนึ่งเป็นเพราะตลาดให้การขานรับข่าวธนาคารกลางชั้นนำ 6 แห่ง รวมถึงธนาคารกลางสหรัฐและธนาคารกลางยุโรป ที่ประกาศลดอัตราดอกเบี้ยสว็อปดอลลาร์เพื่อช่วยให้ต้นทุนการกู้ยืมในตลาดการเงินปรับตัวลดลง และเพื่อเสริมสภาพคล่องในระบบการเงินโลกให้แข็งแกร่งขึ้น 
อย่างไรก็ตาม นักลงทุนเริ่มรู้สึกกังวลว่า การที่ธนาคารกลางทั้ง 6 ตัดสินใจใช้มาตรการดังกล่าวอาจสะท้อนให้เห็นว่า เศรษฐกิจทั่วโลกกำลังเผชิญกับวิกฤตการณ์ที่รุนแรง ซึ่งความกังวลในเรื่องนี้นับเป็นอีกสาเหตุหนึ่งที่ทำให้นักลงทุนเทขายออกมาเมื่อคืนนี้ด้วย